Bejaarde susters in plaasaanval beseerDie slagoffers, onderskeidelik 79, 74 en 71 jaar oud, is met knopkieries geslaan en met messe gesteek. (Argieffoto ter illustrasie: Maroela Media) Drie bejaarde susters is Donderdagaand tydens ’n plaasaanval naby Tierpoort in die Vrystaat beseer toe hulle deur drie mans met klapmusse oorval is. Die slagoffers, onderskeidelik 79, 74 en 71 jaar oud, is met knopkieries geslaan en met messe gesteek. Twee van die slagoffers is na hospitale in Bloemfontein geneem vir verdere behandeling. Volgens brig. Motantsi Makhele, polisiewoordvoerder, het die aanvallers nie met hulle eie wapens die huis betree nie, maar wapens gebruik wat hulle in die huis gekry het. Die aanvallers het met ’n onbekende bedrag geld en ses selfone in ’n Ford Ranger-bakkie met die registrasienommer FGP 718 FS gevlug. Na wat verneem word behoort die bakkie aan een van die slagoffers en is dit R350 000 werd. Maroela Media het verneem dat ses verdagtes in verband met die aanval vasgetrek is. Die polisie kon dit egter nog nie bevestig nie.